
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 7 septembrie 2010               

PL-x  409/2010                     


AVIZ

asupra proiectului de lege privind aprobarea Ordonanţei de urgenţă a Guvernului nr.58/2010 pentru modificarea şi completarea Legii nr.571/2003 privind Codul fiscal şi alte măsuri financiar-fiscale
În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de lege privind aprobarea Ordonanţei de urgenţă a Guvernului nr.58/2010 pentru modificarea şi completarea Legii nr.571/2003 privind Codul fiscal şi alte măsuri financiar-fiscale, trimis cu adresa PL-x 409 din 1 septembrie 2010 şi înregistrat cu nr. 31/689 din 2 septembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a adoptat proiectul de lege în şedinţa din 24 august 2010.
Proiectul de lege are ca obiect de reglementare modificarea şi completarea Legii nr.571∕2003 privind Codul fiscal, publicată în Monitorul Oficial al României, Partea I, nr.927 din 23 decembrie 2003, cu modificările şi completările ulterioare, prin care se instituie noi măsuri de lărgire a bazei de impozitare, precum şi de majorare a unor impozite în domeniul impozitelor directe şi a taxei pe valoarea adăugată.

Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege  în şedinţa din  7 septembrie 2010.
Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ, nr.801 din 28.06.2010. 

În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea favorabilă a acestei iniţiative legislative, cu recomandarea ca la comisia sesizată în fond să se ţină cont de precizările din adresa înregistrată la Comisia juridică, de disciplină şi imunităţi, sub nr. 31∕675, din 01.09.2010, înaintată de către Avocatul Poporului.
În raport de obiectul şi conţinutul reglementării,  proiectul de lege  face parte din categoria legilor ordinare.
                         PREŞEDINTE,                            SECRETAR,

                          Daniel BUDA                     Gabriel ANDRONACHE
Expert, Roxana Zegrean
_1333433285.unknown

